Benedikte Kiær (KF), 2010-04-08:
Jeg vil gerne takke Folketinget for en positiv og velvillig behandling af dette lovforslag og for de mange bemærkninger, der er faldet fra ordførerne.
Jeg vil gerne knytte et par enkelte bemærkninger til nogle af de vigtigste emner i lovforslaget og nogle af de ting, der er blevet fremhævet her under debatten.
Formålet med lovforslaget er jo som sagt at forbedre og forenkle reglerne om støtte til køb af biler for både borgere og sagsbehandlere.
Disse forbedringer og forenklinger er kommet som en anbefaling i den kortlægning af sagsforløbet i kommunerne, som er blevet gennemført som en optakt til lovforslaget.
F.eks. betyder forslaget om en forholdsmæssig fordeling af provenuet, når borgerne har foretaget merkøb i bil, langt bedre muligheder for, at borgerne frit kan vælge, hvilken bil de ønsker.
Forslaget betyder nemlig, at borgeren får en andel af provenuet ved salg, svarende til, hvad vedkommende har foretaget af merkøb i bilen.
Det øger motivationen og incitamentet til at foretage merkøb i bilen, fordi den økonomiske risiko ved at foretage merkøbet bliver mindre.
Med de mere fordelagtige regler for merkøb får borgerne også større mulighed for selv at vælge bil.
Ifølge reglerne kan borgerne nemlig selv vælge, hvilken af de egnede biler de vil have, mod at de selv betaler merudgiften i forhold til den bil, der er billigst egnet
Lovforslaget giver en bemyndigelsesbestemmelse til at præcisere målgruppen.
Denne bestemmelse vil blive udfoldet i en ny bekendtgørelse og i vejledningen og vil dermed være et vigtigt redskab for kommunerne til at sikre en hurtig og mere ensartet sagsbehandling.
Borgerne får en klarere viden om, hvorvidt de kan forventes at være omfattet af målgruppen og dermed få imødekommet en ansøgning om støtte til bil.
Der vil med bekendtgørelsen og vejledningen også komme nogle andre konkrete forslag til, hvordan kommunerne kan forenkle sagsbehandlingsprocessen.
Kortlægningen af sagsgangsforløbet i kommunerne viste nemlig, at der i de kommuner, hvor der blev gennemført en grundig vejledning fra starten, var færre ansøgninger, som endte med et afslag, end i de kommuner, der ikke prioriterede denne vejledning.
Det er således et konkret eksempel på, hvordan en god vejledning af borgerne kan betyde, at kommunen skal behandle færre ansøgninger fra borgere, der med en god vejledning selv kan vurdere, at de faktisk ikke er omfattet af reglerne om støtte til køb af bil.
Lovforslaget skal derfor ikke stå alene, men blive fulgt op af en række forslag til ændring af bekendtgørelser og vejledning, som tilsammen vil medføre de ønskede forbedringer og forenklinger af reglerne.
Der har været en del kommentarer i forhold til et standardbeløb, også det, der bliver kaldt en voucherordning.
Faktisk viser Deloittes kortlægning, at den valgfrihed, borgerne efterspørger, i høj grad allerede findes inden for de eksisterende regler; man er bare ikke altid klar over muligheden.
Men med en voucherordning vil alle borgere i udgangspunktet få det samme beløb, uanset om de har behov for en stor bil, en lille bil eller en bil med særlig indretning.
Hvis man skal sikre, at ingen borgere får et lavere beløb end det, de har behov for, vil voucheren skulle være så stor, at ordningen vil medføre væsentlige merudgifter, og sådan en voucher vil også kunne medføre en overkompensation af nogle borgere.
Hvis man i stedet forsøger at fastholde det nuværende samlede udgiftsniveau, vil det betyde, at nogle borgere vil få en væsentlig lavere støtte end i dag og dermed bliver underkompenseret, samtidig med at andre borgere vil blive overkompenseret.
Derfor er det vurderingen, at en voucherordning enten vil blive uforholdsmæssig dyr set i forhold til de forventede fordele, som kan opnås ved sådan en ordning, eller vil blive til skade for en lang række andre borgere.
Der er også faldet nogle bemærkninger om miljørigtige biler.
Der synes jeg også, det er meget væsentligt, at man følger med den udvikling, der er i forhold til udviklingen af miljøvenlige biler, også hvad angår handicapbiler.
Så det er helt klart noget, man altid skal kunne følge nøje.
I forhold til tro og love-erklæringer har kommunerne jo nu fået en mulighed for at kunne benytte den her mulighed.
Jeg håber virkelig, at kommunerne også vil benytte sig af at bruge tro og love-erklæringer, for der er jo nogle sager, som simpelt hen er rene gengangersager, og der vil det virkelig kunne lette sagsbehandlingen og betyde en væsentlig del mindre bureaukrati.